Diari Oficial de la Generalitat Valenciana


Sumari del DOGV 5900, del 25-11-2008 (2008/13443)

DECRET 176/2008, de 21 de novembre, del Consell, pel qual aprova l'oferta d'ocupació del personal estatutari adscrit a les institucions sanitàries de la Conselleria de Sanitat per a 2007.
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5900

Data del DOGV
:   25-11-2008

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2008/13050


Data del document
:   21-11-2008

Organisme emissor
:   Conselleria de Sanitat

Tipus de document
:   Decret

Descriptors 

:   * personal sanitari
    * treballador social
    * professió tècnica
    * farmacèutic
    * oferta d'ocupació
    * metge
    * professió administrativa
    * personal de serveis
    * concurs administratiu
    * professió paramèdica

DECRET 176/2008, de 21 de novembre, del Consell, pel qual aprova l'oferta d'ocupació del personal estatutari adscrit a les institucions sanitàries de la Conselleria de Sanitat per a 2007. [2008/13594]  
La Llei 7/2007, de 12 d'abril, de l'Estatut Bàsic de l'Empleat Públic, i també la Llei 55/2003, de 16 de desembre, de l'Estatut Marc del Personal Estatutari dels Servicis de Salut, ambdues de caràcter bàsic, establixen els criteris per a conformar l'Oferta d'Ocupació Pública i la conceben com un instrument de planificació eficient de les necessitats de personal i, per això, com a sistema de racionalització dels processos selectius. En la mateixa línia, el Decret 7/2003, de 28 de gener, del Consell, pel qual es va aprovar el Reglament de Selecció i Provisió de Places de Personal Estatutari al Servici d'Institucions Sanitàries de la Generalitat, la regula i constituïx com la quantitat de places de cada categoria que s'han de proveir per mitjà de processos selectius.  
El Decret 7/2003, de 28 de gener, del Consell, esmentat, va establir que s'aprovaria cada dos anys l'oferta d'ocupació del personal adscrit a institucions sanitàries dependents de la Conselleria de Sanitat, que queda integrada pel conjunt de places vacants dotades pressupostàriament que estan subjectes a l'àmbit d'aplicació de l'article 1 del Decret 71/1989, de 15 de maig, del Consell, sobre la regulació dels òrgans de gestió de personal de la Conselleria de Sanitat i els òrgans que s'hi adscriuen, i que són objecte de convocatòria.  
Diverses normes han anat incorporat a la gestió sanitària diferents col·lectius de personal, per l'article 1 del Decret 71/1989, de 15 de maig, del Consell, que anteriorment eren gestionats per la conselleria que té atribuïda la competència en matèria de funció pública. En concret, és el cas del Decret 56/2006, de 28 d'abril, del Consell, que va aprovar el Reglament d'Organització i Funcionament de la Inspecció de Servicis Sanitaris de la Conselleria de Sanitat, modificat pel Decret 102/2007, de 13 de juliol, que va incorporar a la gestió sanitària determinat personal adscrit a la Inspecció de Servicis que s'ha dit; del Decret 166/2006, de 3 de novembre, del Consell, que atribuïx a la Conselleria de Sanitat la gestió dels llocs de treball i del personal de Salut Pública; i del Decret 235/2007, de 14 de desembre, del Consell, que atribuïx a la Conselleria de Sanitat la gestió del personal i dels llocs de treball amb requisit de llicenciat i diplomat sanitari que especifica i que estan adscrits a la conselleria que s'ha dit.  
La normativa que s'aplica al personal adscrit així, com que es tracta de llocs de naturalesa funcionarial, és la Llei de la Funció Pública Valenciana i, per a portar a terme qualsevol procés selectiu, i també de provisió, és imprescindible negociar i publicar les relacions de llocs de treball dels col·lectius que han sigut transferits a la gestió sanitària.  
Per les raons esgrimides, esta oferta d'ocupació se circumscriu exclusivament a places de naturalesa estatutària. S'han d'incorporar a la pròxima oferta d'ocupació les places de naturalesa funcionarial vacants.  
Tampoc s'han inclòs en esta oferta d'ocupació les places vacants del col·lectiu d'informàtics d'institucions sanitàries, de naturalesa funcionarial, ja que s'ha iniciat el tràmit per al canvi de naturalesa de les places que s'han dit i, posteriorment, l'oferta d'integració del personal en règim estatutari. L'opció està prevista en les disposicions addicionals cinquena i desena de la Llei 55/2003, de 16 de desembre, de l'Estatut Marc del Personal Estatutari dels Servicis de Salut.  
Convé recordar que les convocatòries de personal facultatiu corresponent a l'oferta d'ocupació per a 2005, publicada pel Decret 39/2006, de 24 de març, del Consell, que va aprovar l'Oferta d'Ocupació del personal estatutari adscrit a les institucions sanitàries, no s'han convocat. Això és degut al fet que, abans de la convocatòria, es va acordar en la Mesa Sectorial de Sanitat la realització de concursos de trasllats per al personal fix del grup A de titulació, per les peculiaritats de la fase de provisió de l'oferta pública extraordinària de consolidació d'ocupació per a personal estatutari.  
Una vegada aprovada i publicada esta oferta d'ocupació i havent culminat la realització dels concursos de trasllats al·ludits, per economia de mitjans i procediments, es considera pertinent acumular, si és el cas, en una mateixa convocatòria les places de personal facultatiu d'una mateixa especialitat o categoria d'ambdues ofertes d'ocupació.  
També és necessari constatar l'alta qualificació i professionalització que dia a dia reclama l'assistència sanitària. En hospitals concrets, la pràctica totalitat dels servicis o unitats són de referència de la Comunitat Valenciana o d'altres àrees, que assumixen per tant cada dia majors reptes, alguns dels quals punters en l'àmbit europeu. Per això, es fa necessari en alguns supòsits adequar els sistemes de provisió amb la qualificació específica que es requerisca per a una pràctica assistencial adequada. És a dir, que determinades places de personal facultatiu especialista, de caràcter bàsic, puguen ser proveïdes de forma singular i que es requerisca per a exercir-les, a més dels requisits previstos per la normativa, un altre tipus de qualificacions més específiques que permeten mantindre el nivell de complexitat dels processos que s'estan realitzant actualment. Este sistema de provisió de places bàsiques té l'empara normativa en l'article 17 del Decret 7/2003, de 28 de gener, ja ressenyat anteriorment, i en l'Orde de 31 d'octubre de 2003, de la Conselleria de Sanitat, que regula el barem aplicable a les direccions de caràcter assistencial, modificada per l'Orde de 7 d'octubre de 2004, perquè es tracta igualment de places singularitzades.  
Per tant, després d'haver sigut negociat en la Mesa Sectorial de Sanitat, d'acord amb el que preveu la Llei 7/2007, de 12 d'abril, de l'Estatut Bàsic de l'Empleat Públic, després dels informes preceptius, a proposta del conseller de Sanitat i després de la deliberació del Consell, en la reunió del dia 21 de novembre de 2008,  
DECRETE  
Article 1  
S'aprova l'Oferta d'Ocupació del personal estatutari adscrit a les institucions sanitàries de la Conselleria de Sanitat per a 2007.  
Article 2  
L'oferta d'ocupació que aprova este decret està constituïda per places vacants i dotades econòmicament en els pressupostos de la Generalitat per a este exercici, les quals figuren en l'annex.  
Article 3  
Es poden convocar, a més de les places vacants reflectides en l'annex, les que es produïsquen com a conseqüència de l'aplicació de la Llei 53/1984, de 26 de desembre, d'Incompatibilitats del Personal al Servici de les Administracions Públiques, i les normes que la despleguen, la provisió de les quals siga imprescindible per al bon funcionament dels servicis.  
Article 4  
D'acord amb l'article 55 del Decret 7/2003, de 28 de gener, del Consell, que va aprovar el Reglament de Selecció i Provisió de Places de Personal Estatutari al Servici d'Institucions Sanitàries de la Generalitat, del total de places de naturalesa estatutària que hagen de ser proveïdes per mitjà de proves selectives incloses en esta oferta, se'n reserva com a mínim un 20% per al personal facultatiu i un 35% per a la resta del personal de cada categoria o especialitat per a proveir-les pel sistema de promoció interna.  
L'opció de places reservades al sistema de promoció d'interna s'ha de formular en la sol·licitud de participació en la convocatòria, la qual cosa ha de ser-hi indicada expressament.  
Article 5  
D'acord amb el que establix la Llei 13/1982, de 7 d'abril, d'Integració Social de les Persones Minusvàlides, en les proves selectives, incloses les corresponents a promoció interna, seran admeses persones amb minusvalideses en igualtat de condicions que les altres aspirants.  
Les convocatòries per a la provisió de llocs de l'oferta d'ocupació no han d'establir exclusions per minusvalideses, excepte en els casos en què siguen incompatibles amb l'exercici de les tasques o funcions corresponents.  
En les proves selectives s'han d'establir, per a les persones amb minusvalideses que ho sol·liciten, les adaptacions possibles de temps i mitjans per a fer-les, i en les convocatòries s'ha d'indicar expressament esta possibilitat, i també el fet que les persones interessades han de formular la petició en la sol·licitud de participació en la convocatòria.  
D'acord amb l'article 5 del Decret 7/2003, de 28 de gener, del Consell, i també amb l'article 59 de la Llei 7/2007, de 12 d'abril, de l'Estatut Bàsic de l'Empleat Públic, en les convocatòries s'ha d'establir una reserva no inferior al 5% per a les persones que tinguen la condició legal de personal amb discapacitat, de manera que esta reserva permeta arribar progressivament el 2% de la plantilla de personal. L'opció de places reservades s'ha de formular en la sol·licitud de participació en la convocatòria, la qual cosa haurà de ser-hi indicada expressament.  
Pel que fa a este article, correspon als òrgans competents de la Conselleria de Benestar Social o, si és el cas, a l'òrgan competent de les comunitats autònomes, l'acreditació de la condició de persona amb minusvalidesa i la compatibilitat amb l'exercici de tasques i funcions pròpies dels llocs de treball. En totes les convocatòries s'ha de fer la indicació expressa de la competència que s'ha dit.  
DISPOSICIONS ADDICIONALS  
Primera  
Les bases de les convocatòries de les places d'esta oferta d'ocupació estan subjectes als mateixos criteris generals que es van aplicar a les convocatòries de l'oferta d'ocupació per a 2005, relatius a percentatges per a promoció interna, contingut del concurs oposició i temaris segons l'especialitat o la categoria.  
Segona  
Totes les places convocades en esta oferta d'ocupació referides a institucions sanitàries s'adscriuen a la institució sanitària corresponent, però tenen la consideració de places de departament o de zona de salut, segons els casos, i impliquen l'obligació de prestar servicis en este àmbit territorial.  
Tercera  
Les places de personal facultatiu recollides en l'annex d'esta oferta d'ocupació s'acumulen, si és el cas, a les de l'Oferta d'Ocupació de 2005, i es fa la convocatòria d'una especialitat o categoria d'ambdues ofertes d'ocupació conjuntament.  
Quarta  
Els processos de provisió de les places bàsiques de facultatiu especialista la singularitat dels quals ho justifique ha d'estar basats en l'avaluació del currículum professional del personal aspirant i en un projecte tècnic relacionat amb les funcions específiques del lloc, que s'ha d'afegir a la documentació que s'ha d'aportar juntament amb la sol·licitud. El procediment ha de seguir el que es desprén de l'article 29 del Decret 7/2003, de 28 de gener, del Consell, pel qual es va aprovar el Reglament de Selecció i Provisió de Places de Personal Estatutari al Servici d'Institucions Sanitàries de la Generalitat. Les places que són objecte d'este tipus de processos de provisió han de ser identificades en les plantilles. En compliment del que disposa l'article 37.1.c) de la Llei 7/2007, de 12 d'abril, de l'Estatut Bàsic de l'Empleat Públic, s'han de negociar els criteris objectius generals que servixen per a determinar estes places.  
Cinquena  
Es canvia la denominació de la categoria estatutària ATS/DUI per Infermer/a, d'acord amb l'article 7.2.a) de la Llei 44/2003, de 21 de novembre, d'Ordenació de les Professions Sanitàries.  
DISPOSICIONS FINALS  
Primera  
S'autoritza el conseller de Sanitat per a dictar les disposicions necessàries per al desplegament del que establix este decret.  
Segona  
Este decret entra en vigor el mateix dia que es publique en el Diari Oficial de la Comunitat Valenciana.  
València, 21 de novembre de 2008  
El president de la Generalitat,  
FRANCISCO CAMPS ORTIZ  
El conseller de Sanitat,  
MANUEL CERVERA TAULET  
ANNEX  
Oferta d'Ocupació 2007  
GRUP A  
Facultatiu especialista de departament 900  
Metge d'Equip d'Atenció Primària 332  
Metge de SAMU 15  
Metge d'UCA 12  
Metge de CPF 8  
Metge d'UDCA 4  
Metge d'UHD 24  
Metge d'urgència hospitalària 58  
Pediatre d'Equip d'Atenció Primària 130  
Odontòleg d'Equip d'Atenció Primària 11  
Farmacèutic d'àrea de salut 8  
Tècnic de la funció administrativa 10  
Subtotal 1.512  
GRUP B  
Infermer 500  
Fisioterapeuta 40  
Comare 60  
Treballador social 30  
Tècnic de gestió de la funció administrativa 20  
Subtotal 650  
GRUP C  
Tècnic especialista d'anatomia patològica 10  
Tècnic especialista de laboratori 80  
Tècnic especialista en radiodiagnòstic. 70  
Tècnic especialista en radioteràpia 10  
Higienista dental 7  
Administratiu de la funció administrativa 40  
Subtotal 217  
GRUP D  
Auxiliar d'infermeria 500  
Auxiliar administratiu de la funció administrativa. 200  
Subtotal 700  
GRUP E  
Zelador 200  
Subtotal 200  
Total 3.279  
Relació de places oferides per especialitats mèdiques  
Al·lergologia 8  
Anàlisis clíniques 14  
Anatomia patològica 10  
Anestesiologia i reanimació 85  
Angiologia i cirurgia vascular 7  
Aparell digestiu 20  
Bioquímica clínica 2  
Cardiología 22  
Cirurgia cardiovascular 2  
Cirurgia general i de l'aparell digestiu 56  
Cirurgia oral i maxil·lofacial 6  
Cirurgia ortopèdica i traumatología 59  
Cirurgia pediàtrica 1  
Cirurgia plàstica, estètica i reparadora 6  
Cirurgia toràcica 2  
Dermatologia medicoquirúrgica i venereologia 18  
Endocrinologia i nutrició 15  
Farmacologia clínica 2  
Farmàcia hospitalària 25  
Geriatria 2  
Hematologia i hemoteràpia 13  
Medicina intensiva 24  
Medicina interna 37  
Medicina física i rehabilitació 11  
Medicina nuclear 2  
Medicina preventiva i salut pública 5  
Microbiologia i parasitologia 11  
Nefrologia 9  
Pneumologia 12  
Neurocirurgia 6  
Neurofisiologia clínica 8  
Neurologia 18  
Obstetrícia i ginecologia 64  
Oftalmología 30  
Oncologia mèdica 15  
Oncologia radioteràpica 6  
Otorrinolaringología 13  
Pediatria i les seues àrees específiques 60  
Psicologia clínica 72  
Psiquiatria 44  
Radiodiagnòstic 35  
Radiofísica hospitalària 2  
Radiofarmàcia 3  
Reumatologia 6  
Urologia 32  
TOTAL 900